PMIndiaData/PMIndiaSum huggingface dataset:
श्रीलंकेच्या स्वातंत्र्य दिनानिमित्त नागरिकांना पंतप्रधान नरेंद्र मोदी यांच्या शुभेच्छा

श्रीलंकेच्या 67 व्या स्वातंत्र्य दिनानिमित्त पंतप्रधान नरेंद्र मोदी यांनी श्रीलंकेच्या जनतेला शुभेच्छा दिल्या आहेत. “श्रीलंकेच्या नागरिकांना स्वातंत्र्य दिनानिमित्त माझ्या शुभेच्छा. इतिहास, सांस्कृतिक आणि मूल्यांचा वारसा जपणाऱ्या उभय देशांमध्ये अतूट संबंध आहेत. आगामी वर्षात श्रीलंकेत होणाऱ्या विकास कार्यांना माझ्या शुभेच्छा. राष्ट्राध्यक्ष सिरिसेना यांच्या या महिन्यानंतर होणाऱ्या दौऱ्यात, त्यांचे स्वागत करण्यास मी उत्सुक आहे.” असे पंतप्रधानांनी आपल्या शुभेच्छा संदेशात म्हटले आहे.
अंतराळाबाहेरील जागेमध्ये सहकार्यासाठी अंतराळ विभाग/भारतीय अंतराळ संशोधन संघटना आणि कुवेत वैज्ञानिक संशोधन संस्था यांच्यात सामंजस्य करार

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत अंतराळाबाहेरील जागेचा शांततापूर्ण उद्देशांसाठी वापर करण्यासाठी सहकार्य करण्याबाबत अंतराळ विभाग/भारतीय अंतराळ संशोधन संघटना आणि कुवेत वैज्ञानिक संशोधन संस्था यांच्यातील सामंजस्य कराराची माहिती देण्यात आली. या करारामुळे कुवेत संशोधन संस्थेला भारतीय रिमोट सेन्सिंग उपग्रहांद्वारे माहितीचा वापर संशोधन प्रकल्पांसाठी करता येईल. तसेच व्यावसायिक तत्त्वावर रिमोट सेन्सिंग आणि दूरसंचार उपग्रहांची निर्मिती आणि प्रक्षेपण करता येईल. या करारामुळे इस्रो आणि कुवेत संशोधन संस्थेच्या सदस्यांचा संयुक्त कृती गट स्थापन केला जाईल, जो या कराराच्या अंमलबजावणीची पध्दत आणि कालमर्यादा यांचा आराखडा तयार करेल. कुवेत बरोबरच्या या सहकार्यामुळे मानवतेच्या कल्याणासाठी अंतराळ तंत्रज्ञानाचा वापर करण्याच्या क्षेत्रात संयुक्त उपक्रम विकसित होईल. यामुळे देशाच्या सर्व घटकांना तसेच प्रांतांना लाभ होईल. या करारामुळे पृथ्वीच्या रिमोट सेन्सिंग क्षेत्रातील नवीन संशोधन शक्यतांची चाचणी, उपग्रह दूरसंचार, दिशादर्शक उपग्रह, अंतराळ विज्ञान यातील संशोधनाला चालना मिळेल.
पंतप्रधान नरेंद्र मोदी यांची गुजरातमधल्या जामनगरला भेट

पंतप्रधान नरेंद्र मोदी यांनी आज गुजरातमधल्या जामनगर इथे वांद्रे- जामनगर हमसफर एक्सप्रेसला हिरवा झेंडा दाखवला.750 खाटांच्या गुरू गोविंदसिंह विस्तारित रुग्णालयाचे राष्ट्रार्पण आणि विविध सौनी प्रकल्पांचे त्यांनी उदघाटन केले.51 किमीच्या आजी -3 ते खिजडिया या वाहिनीच्या उदघाटनासह इतर विकास प्रकल्पांचे त्यांनी उद्‌घाटन केले. गुजरात मधली पाणी टंचाईचा प्रश्न सोडवण्यासाठी, गुजरात सरकारने गेल्या दोन दशकांपासून केलेले कठोर परिश्रम त्यांनी विषद केले.गुजरातमध्ये टँकर राज ला परवानगी नाही या निर्धाराचा त्यांनी उल्लेख केला आणि सरदार सरोवर धरणामुळे गुजरातमधल्या जनतेला कसा लाभ झाला हे सांगितले.सध्याच्या आणि भावी पिढ्यांसाठीही पाण्याचा प्रत्येक थेंब वाचवण्याचे आवाहन त्यांनी नागरिकांना केले. गुजरातमधल्या आरोग्य क्षेत्रातल्या क्रांतीबद्दल प्रशंसा करतानाच गेल्या काही वर्षात गुजरातमध्ये उभारण्यात आलेल्या रुग्णालयांमुळे गरीब जनतेला मोठा फायदा होणार असल्याचे ते म्हणाले.केंद्र सरकारने सुरू केलेल्या आयुषमान योजनेमुळे गरिबांना दर्जेदार आणि माफक दरातली आरोग्य सेवा उपलब्ध होईल असे त्यांनी सांगितले. देशासमोरच्या आव्हानांचा सामना करण्यासाठी,अल्पकालीन नव्हे तर रचनात्मक आणि दीर्घकालीन उपाययोजनांची गरज आहे.या संदर्भात त्यांनी केंद्र सरकारने दूरदृष्टीने आणलेल्या योजनांचा त्यांनी उल्लेख केला.पीएम-किसान ही योजना शेतकऱ्यांच्या कल्याणसाठीची दीर्घकालीन आणि सर्वंकष आराखडा असल्याचे ते म्हणाले. सूक्ष्म, लघु आणि मध्यम उद्योग क्षेत्राला चालना देण्यासाठी सरकारने केलेल्या उपाययोजनांची माहिती देताना,पत पुरवठ्याची सुलभ उपलब्धता, जन स्नेही वस्तू आणि सेवा कर यामुळे युवावर्गाला मोठा फायदा होणार असल्याचे त्यांनी सांगितले. सैन्यदलाची प्रशंसा करताना,संपूर्ण देशाला आपल्या सैनिकांचा अभिमान आहे असे सांगून दहशतवादाचा धोका नष्ट करायला हवा असे पंतप्रधान म्हणाले.
राज्यसभेतील सेवानिवृत्त सदस्य अनेक महत्त्वपूर्ण निर्णयांचे अविभाज्य घटक-पंतप्रधान

राज्यसभेतून आज सेवानिवृत्त होणारे सदस्य हे अनेक महत्त्वपूर्ण निर्णयांचे अविभाज्य घटक होते असे पंतप्रधान नरेंद्र मोदी यांनी म्हटले आहे. आज सेवानिवृत्त होणाऱ्या सदस्यांना निरोप देण्यासाठी पंतप्रधानांनी आवर्जुन हजेरी लावली, त्यावेळी ते बोलत होते. आज सेवानिवृत्त होणाऱ्या सदस्यांचे ज्ञान आणि अनुभव यांचा देशाला फायदा झाला आहे. सदस्यांचा दृष्टीकोन विस्तारण्याच्या दृष्टीने राज्यसभेने महत्त्वाचे योगदान दिले आहे, असे पंतप्रधान यावेळी म्हणाले. या अनुभवाने त्यांना समृद्ध केले असून, देश आणि समाजाच्या दृष्टीने ही मोलाची बाब आहे असे पंतप्रधानांनी सांगितले. सेवानिवृत्त होणाऱ्या सदस्यांचा अनुभव आणि ज्ञान भविष्यातील देशासाठी लाभदायक ठरेल अशी आशा त्यांनी व्यक्त केली. आज सेवानिवृत्त होणारे सदस्य हे अनेक महत्त्वपूर्ण निर्णयांचे अविभाज्य घटक होते. या सदस्यांच्या उपस्थितीत राज्यांना लाभदायक ठरणारे आणखी दोन निर्णय होऊ शकले असते, तर अधिक चांगले झाले असते. वस्तू सेवा कर विधेयक आणि वनीकरण भरपाई निधी विधेयक या दोन विधेयकांबाबतचे हे अपेक्षित निर्णय होत, ज्यामुळे राज्यांना भरपाईसाठी मोठा निधी मिळू शकेल, असे पंतप्रधानांनी नमूद केले. सेवानिवृत्त होणाऱ्या सदस्यांना शुभेच्छा देत त्यांच्या सहकार्याबद्दल पंतप्रधानांनी सरकारतर्फे त्यांचे आभार मानले.
शिवगिरी मठाचे माजी प्रमुख स्वामी प्रकाशनंदजी यांच्या निधनाबद्दल पंतप्रधानांनी शोक व्यक्त केला

नवी दिल्‍ली, 7 जुलै 2021 पंतप्रधान नरेंद्र मोदी यांनी शिवगिरी मठाचे माजी प्रमुख स्वामी प्रकाशनंदजी यांच्या निधनाबद्दल तीव्र शोक व्यक्त केला आहे. एका ट्वीटमध्ये पंतप्रधान म्हणाले, "स्वामी प्रकाशनंदजी ज्ञान आणि अध्यात्माचा दीपस्तंभ होते. त्यांच्या नि: स्वार्थ सेवांनी गोरगरीब लोकांना सक्षम बनवले. श्री नारायण गुरू यांचे उदात्त विचार लोकप्रिय करण्यासाठी त्यांनी पुढाकार घेतला. त्यांच्या निधनाने दुःख झाले आहे. ओम शांती."
पंतप्रधान नरेंद्र मोदी यांची दिनांक १९ ला  महाराष्ट्रातील शिर्डी येथे भेट

पंतप्रधान श्री. नरेंद्र मोदी 1 9 ऑक्टोबर 2018 रोजी शिर्डी येथे भेट देणार आहेत. श्री साईबाबा संस्थान ट्रस्टच्या विविध विकास कामांच्या पायाभूत कार्यांचा शुभारंभ पंतप्रधानांच्या हस्ते करण्यात येणार असून, श्री साईबाबा समाधीच्या शताब्दी वर्षानिम्मित पंतप्रधान चांदीच्या नाण्याचे उदघाटन ही करतील. एका सार्वजनिक कार्यक्रमात पंतप्रधान नरेंद्र मोदी, पंतप्रधान आवास योजना-ग्रामीण (पीएमई-जी) अंतर्गत, महाराष्ट्रातील लाभार्थींच्या गृहप्रवेशासाठी या घरांच्या किल्ल्या ते लाभार्थ्यांना सोपवतील. आणि ते संमेलनाला संबोधित करतील. पंतप्रधान श्री साईबाबा समाधी मंदिर परिसराला हि भेट देणार आहेत.
राष्ट्रीय अनुसूचित जाती/अनुसूचित जमाती हबचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज पंजाबमधील लुधियाना इथे राष्ट्रीय अनुसूचित जाती/अनुसूचिज माती हब आणि सूक्ष्म, लघू आणि मध्यम उद्योगाकरीता (एमएसएमई) शून्य वैगुण्य – शून्य परिणाम योजनेचा शुभारंभ केला. त्यांनी एमएसएमईना राष्ट्रीय पुरस्कार देखील प्रदान केले. मोदी यांनी महिलांना 500 लाकडी चरख्यांचे वाटप देखील केले. याप्रसंगी बोलताना मोदी म्हणाले की, लुधियाना हे महत्त्वपूर्ण आर्थिक केंद्र आहे. आणि म्हणूनच एमएसएमईशी निगडीत योजनेचा शुभारंभ येथे करणे ही नैसर्गिक बाब आहे. भारताच्या आर्थिक विकासासाठी एमएसएमईने नियंत्रण मानकांच्या तोडीस काम केले पाहिजे असे त्यांनी सांगितले. चरखे वितरणाबाबत बोलताना पंतप्रधान म्हणाले की, खादी हे आपल्या अग्रक्रमी असायला पाहिजे आणि घरी जर चरखा असेल तर तो अतिरिक्त उत्पन्नाचा स्रोत होऊ शकतो. खादीने बाजारपेठ उत्तम प्रकारे काबीज केली आहे, मोदी पुढे म्हणाले की, कोणे एके काळी “राष्ट्रासाठी खादी” हे घोषवाक्य होते जे आता बदलून “फॅशनसाठी खादी” असे झाले आहे. दलितांमध्ये जर उद्योजकतेची भावना वृध्दिंगत झाली तर त्याचा लाभ आपल्याला होईल. देशात असा तरुण वर्ग आहे जे उद्योग आणि रोजगार निर्मितीची स्वप्ने बघतात. याआधी पंतप्रधानांनी हिमाचल प्रदेशमधील मंडी येथे भेट देऊन, कोल्डम, पार्वती आणि रामपूर हे तीन जलविद्युत प्रकल्प राष्ट्राला समर्पित केले.
अहमदाबादमधील एका बांधकाम सुरु असलेल्या इमारतीत झालेल्या दुर्घटनेतील जीवितहानीबद्दल पंतप्रधानांनी व्यक्त केले दुःख

नवी दिल्ली, 14 सप्टेंबर 2022 अहमदाबाद येथे एका बांधकाम सुरु असलेल्या इमारतीत झालेल्या दुर्घटनेतील जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. स्थानिक प्राधिकारी अपघातग्रस्तांना सर्वोतोपरी मदत करत असल्याचे मोदी यांनी सांगितले. पंतप्रधान कार्यालयाने ट्विट केले; "अहमदाबादमधील एका बांधकाम सुरु असलेल्या इमारतीत झालेली दुर्घटना दुःखद आहे.या दुर्घटनेत ज्यांनी आपल्या कुटुंबातील सदस्य गमावले आहेत त्यांच्या दुःखात सहभागी आहे. मला आशा आहे की, जखमींच्या प्रकृतीत लवकरात लवकर सुधारणा होईल. स्थानिक प्राधिकारी अपघातग्रस्तांना शक्य ती सर्व मदत करत आहे : पंतप्रधान"
पंतप्रधान उद्या कटरा दौऱ्यावर

पंतप्रधान नरेंद्र मोदी उद्या जम्मू-कश्मिर मध्ये कटरा येथे भेट देणार आहेत. तेथील श्री माता वैष्णोदेवी नारायण अति विशेष रुग्णालयाचे पंतप्रधानांच्या हस्ते उद्‌घाटन होईल, तसेच श्री माता वैष्णोदेवी विद्यापीठाच्या पाचव्या पदवीदान समारंभाला पंतप्रधान संबोधित करतील. पंतप्रधान कटरा येथील एका क्रीडा संकुलाचे उद्‌घाटन करणार असून, सार्वजनिक सभेलाही संबोधित करणार आहेत.
शिवशाहीर बाबासाहेब पुरंदरे यांच्या निधनाबद्दल पंतप्रधानांनी शोक व्यक्त केला

नवी दिल्ली 15 नोव्हेंबर 2021 विनोदबुद्धीने परिपूर्ण, विद्वत्ता आणि भारतीय इतिहासाचे समृध्द भांडार असलेले व्यक्तिमत्व असलेल्या शिवशाहीर बाबासाहेब पुरंदरे यांच्या निधनाबद्दल पंतप्रधान नरेंद्र मोदी यांनी तीव्र शोक व्यक्त केला आहे. येणाऱ्या पिढ्यांना छत्रपती शिवाजी महाराज यांच्या कार्याशी जोडल्याबद्दल पुरंदरे यांनी दिलेल्या योगदानाचे त्यांनी स्मरण केले. काही महिन्यांपूर्वी त्यांच्या शतक महोत्सवी वर्ष कार्यक्रमात पुरंदरे यांनी केलेले भाषण देखील पंतप्रधानांनी सर्वांसाठी सामायिक केले. ट्विट संदेशांमध्ये पंतप्रधान म्हणाले: “मला या बातमीने झालेले दुःख शब्दातीत आहे. बाबासाहेब पुरंदरे यांच्या निधनाने इतिहास आणि संस्कृतीच्या जगात कधीही भरून न निघणारी पोकळी निर्माण झाली आहे. येणाऱ्या पिढ्यांना छत्रपती शिवाजी महाराज यांच्या कार्याशी जोडल्याबद्दल त्यांचे आपण सदैव ऋणी राहू. त्यांनी केलेले इतर कार्य देखील आपल्या सदैव स्मरणात राहील. शिवशाहीर बाबासाहेब पुरंदरे हे विनोदबुद्धी, विद्वत्ता आणि भारतीय इतिहासाचे समृध्द भांडार असलेले व्यक्तिमत्व होते. गेल्या अनेक वर्षांच्या काळात त्यांच्याशी जवळून संवाद साधण्याचा सन्मान मला मिळाला. काही महिन्यांपूर्वी त्यांच्या शतक महोत्सवी वर्ष कार्यक्रमात त्यांनी श्रोत्यांशी संवाद साधला होता. बाबासाहेब पुरंदरे त्यांच्या व्यापक कार्यामुळे सदैव आपल्यात जिवंत राहतील. या दुःखद प्रसंगी मी त्यांचे कुटुंबीय आणि असंख्य चाहत्यांच्या प्रती संवेदना व्यक्त करतो. ओम शांती.”
गंगा विलास ही आपल्या सांस्कृतिक मुलाधारांशी जोडून घेण्याची अनोखी संधी आहे: पंतप्रधान

पंतप्रधान नरेंद्र मोदी म्हणाले की, गंगा विलास, हे जगातील सर्वाधिक लांबीचे नदीमधील नौकापर्यटन( cruise) म्हणजे आपल्या सांस्कृतिक मुलाधारांशी जोडून घेण्याची अनोखी संधी आहे आणि भारताच्या विविधतेतील सुंदर पैलू शोधण्याची अनोखी संधी आहे. केंद्रीय मंत्री सर्बानंद सोनोवाल यांच्या ट्विटला उत्तर देताना पंतप्रधानांनी ट्विट केले; "आपल्या सांस्कृतिक मुलाधारांशी जोडून घेण्याची आणि भारताच्या विविधतेतील सुंदर पैलू शोधण्याची ही एक अनोखी संधी आहे."
भारत आणि फिजी यांच्यात नवीकरणीय ऊर्जा क्षेत्रात सहकार्यावरील सामंजस्य कराराबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि फिजी यांच्यात नवीकरणीय ऊर्जा क्षेत्रातील सहकार्यावरील सामंजस्य कराराबाबत माहिती देण्यात आली . फिजीतील सुवा येथे 24 मे 2017 रोजी या सामंजस्य करारावर स्वाक्षऱ्या करण्यात आल्या होत्या. उभय देशांचा उद्देश परस्पर लाभात समानता आणि परस्पर आदान प्रदानाच्या आधारे नवीन आणि नवीकरणीय ऊर्जेच्या मुद्यांवर द्विपक्षीय तांत्रिक सहकार्याला प्रोत्साहन देणे आणि त्याला चालना देण्यासाठी एक सहकारी संस्थागत संबंधांसाठी पाया तयार करणे हा आहे. सामंजस्य करारात एक संयुक्त कृती समिती स्थापन करण्याची तरतूद आहे जेणेकरून सहकार्यांशी संबंधित क्षेत्रांशी निगडित समस्यांचा आढावा, देखरेख आणि त्याबाबत चर्चा करता येईल. यात तज्ञांचे आदान प्रदान आणि माहितीच्या नेटवर्किंगची तरतूद आहे. सामंजस्य करारामुळे उभय देशांमधील द्विपक्षीय संबंध अधिक मजबूत करण्यात मदत होईल.
स्पेनमध्ये पुढील आठवड्यात होणाऱ्या संयुक्त राष्ट्र हवामान बदल परिषदेकडे भारताच्या दृष्टिकोनास मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज, 2 ते 13 डिसेंबर 2019 दरम्यान स्पेनच्या माद्रिद येथे (चिलीच्या अध्यक्षतेखाली) होणाऱ्या हवामान बदलावरील संयुक्त राष्ट्रांच्या यूएनएफसीसीसीच्या 25 व्या परिषदेच्या (सीओपी) संमेलनात भारताच्या वाटाघाटीच्या भूमिकेस मान्यता दिली. पर्यावरण, वन आणि हवामान बदल मंत्री प्रकाश जावडेकर, भारतीय प्रतिनिधी मंडळाचे नेतृत्व करणार आहेत. कोप 25 ही एक महत्त्वपूर्ण परिषद आहे कारण देश क्योटो प्रोटोकॉल अंतर्गत पूर्व- 2020 कालावधीपासून नंतरच्या 2020 पॅरिस कराराच्या कालावधीत जाण्याची तयारी करीत आहे. यूएनएफसीसीसी आणि पॅरिस कराराची तत्त्वे आणि तरतुदींद्वारे तसेच विशेषत: समानता आणि सामान्य परंतु भिन्न जबाबदाऱ्या आणि प्रतिसाद क्षमतेच्या तत्त्वांनुसार (सीबीडीआर-आरसी) भारताच्या दृष्टीकोनाबाबत मार्गदर्शन केले जाईल. हवामान बदलाबाबतचे भारताचे नेतृत्व जगभरात स्पष्ट आणि प्रसिध्द आहे. पंतप्रधान नरेंद्र मोदी यांच्या नेतृत्वाखाली हवामान बदलांच्या समस्येस्चे निराकरण करण्यासाठी भारत सरकार अनेक उपक्रम राबवित आहे आणि हे उपक्रम हवामान कृतीबद्दलची भारताची वचनबद्धता आणि महत्वाकांक्षा दर्शवतात. संयुक्त राष्ट्र महासंघटनेने नुकत्याच आयोजित केलेल्या हवामान कृती शिखर परिषदेत पंतप्रधानांनी भारताचे नवीकरणीय उर्जेचे लक्ष्य 450 जीडब्ल्यू पर्यंत वाढवण्याचे उद्दिष्ट असल्याची घोषणा केली आणि इक्विटी आणि सीबीडीआर-आरसीच्या तत्त्वांवर सर्वांनी जबाबदारीपूर्ण कारवाई करण्याची मागणी केली. आंतरराष्ट्रीय सौर युती (आयएसए) च्या माध्यमातून वाढीव सौर उर्जा क्षमता मिळविण्याच्या प्रयत्नात भारत संपूर्ण जगात आघाडीवर आहे. हवामान कृतीवर जगाला एकत्र करण्याच्या प्रयत्नांचा एक भाग म्हणून आयएसए व्यतिरिक्त दोन नवीन उपक्रमही भारताने सुरू केले आहेत. भारत आपल्या कृतींमध्ये महत्वाकांक्षी आहे आणि विकसित देशांनी महत्वाकांक्षी कृती करण्यास पुढाकार घ्यावा आणि सन 2020 पर्यंत वर्षाला 100 अब्ज डॉलर्स जमा करण्याच्या त्यांच्या हवामान वित्त वचनबद्धता पूर्ण केल्या पाहिजेत आणि एनडीसीमार्फत पक्षाला भविष्यातील कारवाईची माहिती देण्यासाठी त्यांचे आर्थिक सहकार्य प्रगतीशील व मोठ्या प्रमाणात केले पाहिजे यावर जोर दिला आहे. एकंदरीत, भारत विधायक आणि सकारात्मक दृष्टिकोनातून वाटाघाटी करण्यात आणि आपल्या दीर्घकालीन विकासाच्या हिताच्या दृष्टीने कार्य करण्यास उत्सुक आहे.
पंतप्रधानांच्या अध्यक्षतेखाली बेटांच्या सर्वांगीण विकासाच्या दिशेने केलेल्या उपाययोजनांचा आढावा घेण्यासाठी बैठक

बेटांच्या सर्वांगीण विकासाच्या दिशेने केलेल्या उपाययोजनांचा आढावा घेण्यासाठी पंतप्रधान नरेंद्र मोदी यांच्या अध्यक्षतेखाली मंगळवारी उच्चस्तरीय बैठक झाली. पंतप्रधानांना सर्वांगीण विकासाच्या व्हिजनचे सादरीकरण करण्यात आले, यात नीती आयोग, गृह मंत्रालय आणि अन्य वरिष्ठ अधिकाऱ्यांकडील सूचनांचा समावेश होता. भारतात एकूण 1382 बेटं आहेत, यापैकी 26 बेटांचा सुरुवातीला सर्वांगीण विकास केला जाईल. ही 26 बेटे भारताच्या सागरी किनाऱ्याच्या विविध भागात आहेत, तर काही अंदमान आणि लक्षद्वीपमध्ये आहेत. मूलभूत पायाभूत सुविधा, पर्यटन, कृषी (सेंद्रीय शेती आणि मत्स्योद्योग) आणि कार्बन-न्यूट्रल ऊर्जा निर्मिती याबाबींभोवती विकास कार्यात भर दिला जाईल, असे अधिकाऱ्यांनी पंतप्रधानांना सांगितले. भारतातील बेटांच्या धोरणात्मक महत्त्वावर भर देताना, पंतप्रधानांनी या क्षेत्रात पर्यटनाच्या संधी शोधण्यावर भर दिला. अधिकाऱ्यांना बेटांच्या विकासासाठी वेगाने योजना आखण्याचे आवाहन करत पंतप्रधान म्हणाले की, यामध्ये सौर ऊर्जेचा मोठ्या प्रमाणात वापर व्हायला हवा.
हरियाणातल्या मनेथी इथे नवे एम्स उभारायला मंत्रिमंडळाची मान्यता

हरियाणातल्या रेवाडी जिल्ह्यात मनेथी इथे 1299 कोटी खर्चाचे, नवे एम्स अर्थात अखिल भारतीय आयुर्विज्ञान संस्था उभारायला आणि या एम्स साठी 2,25,000 रुपये मूळ वेतन अधिक एनपीए मात्र हे दोनही मिळून 2,37,500 रुपयांपेक्षा जास्त नसणाऱ्या संचालकाच्या एका पदाच्या निर्मितीला मंत्रिमंडळाने मान्यता दिली आहे. वैशिष्ट्ये – नव्या एम्स मुळे एमबीबीएसच्या 100 जागांची तर बी एससी नर्सिंगच्या 60 जागांची भर •नव्या एम्सला 15-20 सुपर स्पेशालिटी विभाग असतील. •नव्या एम्स मधे 750 खाटाचे रुग्णालय असेल. •नव्या एम्स मधे दर दिवशी 1500 बाह्य रुग्ण विभागातल्या रुग्णांची तपासणी तर रुग्णालयात दाखल केलेल्या 1000 रुग्णांची तपासणी करण्याची क्षमता राहील तपशील- दर्जेदार आरोग्य सेवा,वैद्यकीय शिक्षण,परिचारिका शिक्षण आणि संशोधन क्षेत्रात,राष्ट्रीय महत्वाची संस्था स्थापित करणे हा नव्या एम्स उभारण्यामागचा उद्देश आहे. 750 खाटांच्या या रुग्णालयात आपत्कालीन, आयुष, खाजगी,अति दक्षता स्पेशालिटी आणि सुपर स्पेशालिटी खाटा उपलब्ध असतील. लाभ- नव्या एम्स उभारणीमुळे,आरोग्य शिक्षण आणि प्रशिक्षण क्षेत्रात परिवर्तन होण्या बरोबरच क्षेत्रातली आरोग्य सेवा क्षेत्रातली व्यावसायिकांची कमतरता भरून निघण्यासाठी मदत होणार आहे. रोजगार निर्मिती- यामुळे प्रत्येक एम्स मधे फॅकल्टी आणि बिगर फॅकल्टी पदांच्या 3000 रोजगारांची निर्मिती होणार आहे.
पंतप्रधानांतर्फे भारत-ब्रिटीश समुदाय वेम्बले स्टेडियमवर संबोधित

पंतप्रधान नरेंद्र मोदी यांनी आज भारताची विविधता ही एकजूट अभिमान आणि विशेषत: असल्याचे सांगितले. लंडन येथील वेम्बले स्टेडियमवर यु.के.चे पंतप्रधान डेव्हिड कॅमरुन यांच्या उपस्थितीत भारत ब्रिटीश समुदायाला एकत्रित मार्गदर्शन करतांना त्यांनी शीख समुदायाने केलेले समर्पण आणि भारतीय सुफी परंपरेबाबत उपस्थितांना माहिती सांगितली. काल त्यांनी लंडन येथे शीख समुदायाबरोबर चर्चा करुन त्यांचे दु:ख समस्या समजून घेऊन त्यावर उपाय काढण्याचे आश्वासन दिले. भारताच्या विस्तारीत दृष्टिकोनासंदर्भात त्यांच्या एक तासाच्या भाषणात पंतप्रधान म्हणाले की, राजस्थानच्या अलवर येथील इम्रान खान ज्याने 50 शैक्षणिक ॲप विनामूल्य वितरीत केले. तसेच हरियाणातील सरपंच ज्याने “बेटी बचाओ बेटी पढाओ” या त्यांच्या अभियानाला आणि “सेल्फी विथ डॉटर” या अभियानाला सुध्दा जागतिक यशस्वीतता मिळवून दिली. या दोघांचा त्यांनी विशेष उल्लेख आपल्या भाषणात केला. ते म्हणाले की, मला खात्री आहे की, असे व्यक्तिमत्व भारतात असतांना भारताचे भविष्य उज्ज्वल असेल. भारताचे भविष्य उज्ज्वल करु शकेल. पंतप्रधान म्हणाले की, जागतिक स्तरावरील सर्व मोठे धर्म भारतामध्ये नुसते नसून ते मोठया प्रमाणावर आहे. भारतीय जिथे जाईल तेथे या सर्व धर्मांचे मूल्य बरोबर नेत असतो आणि म्हणूनच ते भारताचे विशेष राजदूत आहेत. पंतप्रधानांनी त्यांच्या सरकारच्या प्राथमिकतेवर विशेषत: स्वच्छ भारत, स्वच्छ ऊर्जा, जी भारतीया नागरिकांचे जीवन बदलवू शकेल. या संदर्भात भाष्य केले. पंतप्रधान पुढे म्हणाले की, जागतिक पातळीवरील विविध देशांच्या सौर ऊर्जा, सौर किरणोत्सार हे विषय सौर आर्थिक ऊर्जा उद्दिष्ट पुढील पिढीपर्यंत नेण्यासाठी प्रयत्नशील राहील. पंतप्रधानांनी सांगितले की, तुम्ही टीव्ही स्क्रीन किंवा वर्तमानपत्रातील बातम्यावरुन भारताबद्दल केलेला समज हा संकुचित असून यापेक्षा कितीतरी पटीने भारत हा विशाल आणि विशेष राष्ट्र आहे.
अरुणाचल आणि मिझोराम दिनानिमित्त पंतप्रधानांकडून शुभेच्छा

अरुणाचल आणि मिझोरम दिनानिमित्त पंतप्रधान नरेंद्र मोदी यांनी तिथल्या जनतेला शुभेच्छा दिल्या आहेत. अरुणाचल प्रदेश दिनानिमित्त तिथल्या जनतेला माझ्या शुभेच्छा. तिथल्या जनतेची सर्वांगिण प्रगती व्हावी अशी माझी प्रार्थना आहे. जनतेच्या आशा-आकांक्षा पूर्ण करण्यासाठी अरुणाचल प्रदेशमधल्या नव्या सरकारला माझ्या शुभेच्छा. मिझोरम दिनानिमित्त तिथल्या जनतेला शुभेच्छा. आगामी काळात मिझोरम प्रगतीची नवीनवी शिखरे गाठू दे अशी आशा पंतप्रधानांनी व्यक्त केली आहे.
भगवान बसवेश्वर यांच्या जयंती दिनी पंतप्रधानांकडून व्हिडिओ संदेशाद्वारे आदरांजली

पंतप्रधान नरेंद्र मोदी यांनी भगवान बसवेश्वर यांना त्यांच्या जयंतीदिनी आदरांजली वाहिली आणि यानिमित्ताने लोकांना व्हिडिओ संदेशाद्वारे शुभेच्छा दिल्या. विश्व गुरु बसवेश्वर हे बाराव्या शतकातील तत्त्वज्ञानी व सामाजिक सुधारक होते त्यांच्या सन्मानार्थ बसव जयंती हा वार्षिक सण साजरा केला जातो. वैश्विक बसव जयंती 2020 ही भारतातील आणि जगभरातील त्यांच्या अनुयायांमार्फत डिजिटल माध्यमाद्वारे साजरी केली जात आहे. यावेळी कोरोना महामारीशी लढण्यासाठी पंतप्रधानांनी भगवान बसवेश्वरांचे कृपाशीर्वाद मागितले. यावेळी पंतप्रधानांनी आठवण सांगितली की, याअगोदर सुद्धा पवित्र वचनांचे 23 भाषांमध्ये भाषांतर असो अथवा बसवेश्वरांच्या पुतळ्याचे लंडनमधील अनावरण असो पंतप्रधानांना भगवान बसवेश्वरांच्या शिकवणुकीतून खूप ज्ञान मिळाले आहे. भगवान बसवेश्वरांचे वर्णन थोर सुधारक आणि उत्तम प्रशासक असे करताना पंतप्रधान म्हणाले की बसवेश्वरांनी केवळ सुधारणांविषयी शिकवण दिली नाही तर त्या स्वतःच्या जीवनात सुद्धा आचरणात आणल्या. पंतप्रधान म्हणाले भगवान बसवेश्वरांची शिकवण ही अध्यात्मिक ज्ञानाचा स्त्रोत आहे त्याचबरोबर आपल्या जीवनासाठी एक मार्गदर्शक सुद्धा आहे. त्यांची शिकवण आपल्याला उत्तम मनुष्य व्हायला सांगते त्याचबरोबर आपल्या समाजाला उदार, दयाळू आणि मानवीय बनवते. त्यांनी आपल्या समाजाला सामाजिक आणि स्त्री पुरुष समानता अशा गोष्टींची शतकांपूर्वीच शिकवण दिली होती. पंतप्रधान म्हणाले भगवान बसवेश्वरांनी लोकशाहीचा पाया घातला. एक अशी लोकशाही, जी तळागाळातल्या व्यक्तींच्या अधिकारांची राखण करते. बसावाण्णा यांनी आपल्या जीवनाच्या प्रत्येक भागाला स्पर्श केला आहे आणि आणि त्यांमध्ये सुधारणा करण्यासाठी उपाय सुचवले आहेत. यावेळी पंतप्रधानांनी बसावाण्णा यांच्या पवित्र वचनांच्या डिजिटलीकरणाच्या विस्तृत कामाची प्रशंसा केली ज्याची सुरुवात 2017 मध्ये झाली होती. आजचा हा महोत्सव डिजिटल पद्धतीने केल्याबद्दल पंतप्रधानांनी बसव समितीची प्रशंसा केली ते म्हणाले याद्वारे लॉकडाऊनच्या काळात उत्सव साजरे करण्यासाठी एक आदर्श नमुना घातला गेला आहे. पंतप्रधान पुढे म्हणाले “आज भारतीयांना वाटते आहे की बदलाची सुरुवात त्यांच्यापासून होते या विश्वासामुळे देशाला आव्हानांना सामोरे जाणे सोपे जात आहे”. त्यांनी सर्वांना आशा आणि विश्वासाचा संदेश मजबूत करण्याचे आवाहन केले यामुळे आपल्याला आणखी मेहनत करून देशाला पुढे घेऊन जाण्याची प्रेरणा मिळेल असे ते म्हणाले. भगवान बसावाण्णा यांच्या कामाचा असाच प्रसार करण्याचे आणि त्यांची आदर्श तत्त्वे जगभर घेऊन जाण्याचे आवाहनही त्यांनी केले. बसव जयंती दिनी लोकांना शुभेच्छा देताना पंतप्रधानांनी दोन हात दूर राहण्याच्या नियमाचा पुनरुच्चार केला ज्याद्वारे शारीरिक अंतर राखणे सोपे होईल.
रेल्वे कर्मचाऱ्यांना उत्पादकतेवर आधारित बोनस द्यायला मंत्रिमंडळाची मंजुरी

पात्र अराजपत्रित रेल्वे कर्मचाऱ्यांना (आरपीएफ/आरपीएसएफ वगळून) 2015-16 या वित्तीय वर्षासाठी 78 दिवसांच्या पगाराएवढा उत्पादकतेवर आधारित बोनस (पीएलबी) द्यायला केंद्रीय मंत्रिमंडळाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या या बैठकीत हा निर्णय घेण्यात आला. यामुळे कर्मचाऱ्यांना प्रोत्साहन मिळेल तसेच रेल्वेच्या उत्पादकतेत भर पडायला मदत मिळू शकेल. बोनस दसरा/पुजेच्या सुट्टीच्या आधी दिला जाईल.
भारत आणि नामिबिया आणि पनामा यांच्या निवडणूक व्यवस्थापन संस्थांमधील सामंजस्य कराराला मंत्रिमंडळाची मंजुरी

पंतप्रधान नरेन्द्र मोदी यांच्या अध्यक्षतेखाली केंद्रीय मंत्रिमंडळाने आज भारत आणि नामिबिया निवडणूक आयोग आणि पनामा निवडणूक न्यायाधिकरण दरम्यान निवडणूक व्यवस्थापन आणि प्रशासन क्षेत्रातील सहकार्याबाबत सामंजस्य कराराच्या प्रस्तावाला मंजुरी दिली आहे. प्रमुख वैशिष्ट्ये : या करारात असे मानक अनुच्छेद/कलमे समाविष्ट आहेत जे निवडणूक व्यवस्थापन आणि प्रशासन क्षेत्रातील सहकार्याला प्रोत्साहन देतील . यामध्ये निवडणूक प्रक्रियेच्या संघटनात्मक आणि तांत्रिक विकास क्षेत्रांतील माहिती आणि ज्ञानाचे आदान-प्रदान करणे, माहितीचे आदान-प्रदान , संस्थागत बळकटीकरण आणि क्षमता निर्मिती, कर्मचाऱ्यांना प्रशिक्षण, नियमित विचार-विनिमय आदींचा समावेश आहे. प्रभाव: या करारामुळे द्विपक्षीय सहकार्याला प्रोत्साहन मिळेल.नामिबिया निवडणूक आयोग आणि पनामा निवडणूक न्यायाधिकरण यांच्यासाठी तांत्रिक सहकार्य/क्षमता निर्माण करणे हा या कराराचा उद्देश आहे. निवडणूक व्यवस्थापन आणि प्रशासन क्षेत्रात सहकार्य आणि त्या देशांमध्ये निवडणुका घेण्यात मदत करणे याचा यात समावेश आहे. यामुळे भारताच्या आंतरराष्ट्रीय संबंधांना चालना मिळेल.
आपल्या मोढेरा भेटीनिमित्ताने आलेल्या नागरिकांच्या प्रतिक्रियांना पंतप्रधानांनी दिला प्रतिसाद

नवी दिल्‍ली, 10 ऑक्‍टोबर 2022 पंतप्रधान नरेंद्र मोदी यांनी मोढेरेला दिलेल्या भेटीच्या निमित्ताने नागरिकांनी दिलेल्या प्रतिक्रियांना प्रतिसाद दिला आहे. आपल्या ट्विटरसंदेशामध्ये पंतप्रधान म्हणाले; "मोढेरा हे 24 x 7 सौरऊर्जेवर चालणारे गाव म्हणून घोषित केल्यानंतर तुम्हाला झालेल्या आनंदाची मी कल्पना करू शकतो. मोढेराने इतिहास लिहिला आहे.” एका अमेरिकास्थित भारतीयाने ट्वीट केले आहे की, धन्यवाद पंतप्रधान मोढेराची महती आपण विश्वाला दाखविलीत याबद्दल आपले आभार.मला माझ्या स्वतःच्या गावात असल्यासारखा आनंद येथील इथे अमेरिकेत बसून घेता आला.मोढेश्वरी माता आणि सूर्य मंदिर याचे महत्व ऐतिहासिक काळापासून आहे “आपण आपली भेट एका उद्देशाच्या धाग्याने बांधलीत,हे पाहून मला आनंद झाला. भारतातील ऐतिहासिक आणि पर्यटन स्थळे लोकप्रिय करण्याचा हा उत्तम मार्ग आहे.”
प्रसिद्ध लेखिका वीणापाणि मोहांती यांच्या निधनाबद्दल पंतप्रधानांनी शोक व्यक्त केला

नवी दिल्‍ली, 24 एप्रिल 2022 पंतप्रधान नरेंद्र मोदी यांनी प्रसिद्ध लेखिका वीणापाणि मोहांती यांच्या निधनाबद्दल तीव्र शोक व्यक्त केला आहे. मोदी म्हणाले की, वीणापाणि मोहांती यांनी ओडिया साहित्यात विशेषत: कथा-कादंबऱ्या प्रकारात अतुलनीय योगदान दिले आहे. एका ट्विटमध्ये पंतप्रधान म्हणाले; "प्रसिद्ध लेखिका वीणापाणि मोहांती यांच्या निधनाने दुःख झाले आहे. त्यांनी उडिया साहित्यात, विशेषत: कथा-कादंबऱ्या प्रकारात अतुलनीय योगदान दिले आहे. त्यांच्या साहित्याचे विविध भाषांमध्ये अनुवाद झाले आहेत आणि त्यांना खूप लोकप्रियता मिळाली आहे. त्यांचे कुटुंबिय आणि प्रशंसकांप्रति मी माझ्या संवेदना व्यक्त करतो. ओम शांती."
माजी राष्ट्रपती डॉ. ए.पी.जे. अब्दुल कलाम यांच्या जयंतीनिमित्त पंतप्रधानांचे त्यांना अभिवादन

पंतप्रधान नरेंद्र मोदी यांनी माजी राष्ट्रपती भारतरत्न डॉ. ए.पी.जे. अब्दुल कलाम यांच्या जयंतीनिमित्त त्यांना अभिवादन केले आहे. पंतप्रधान म्हणाले, “ए.पी.जे. अब्दुल कलाम यांच्या जयंतीनिमित्त त्यांना अभिवादन.” आज आपण डॉ. ए.पी.जे. अब्दुल कलाम यांना अभिवादन करत आहोत आणि एक शास्त्रज्ञ, विद्वान आणि देशाचे राष्ट्रपती म्हणून त्यांनी केलेल्या भरीव कामगिरीचे स्मरण करत आहोत. अध्यापन आणि शिक्षणाप्रती त्यांच्या आवडीचा आपण प्रेमाने उल्लेख करत आहोत. डॉ. कलाम यांनी खऱ्या अर्थाने तरुणांच्या मनात विचार करण्याची आणि अभिनवतेचा ध्यास घेण्याची ज्योत पेटवली. आज डॉ. कलाम आपल्यात नाहीत मात्र भारतासाठी त्यांचे विचार, आदर्श आणि स्वप्ने कायम राहतील. – नरेंद्र मोदी